Source: https://jogaszvilag.hu/napi/probara-bocsatas-allatkinzasert/
Timestamp: 2018-10-19 08:05:35+00:00

Document:
Próbára bocsátás állatkínzásért - Jogászvilág - Jogászvilág
Próbára bocsátás állatkínzásért - Jogászvilág
Kezdőlap » Próbára bocsátás állatkínzásért
A vádlott 2010-2016 között 1, illetve 2 kutyát tartott csesztregi házának udvarán. 2013-ban az egyik folyamatosan elkóborló kankutyát lánccal kikötötte. Az ügyészi vádirat szerint olyan módon tette ezt, hogy a láncot nyakörv nélkül közvetlenül az állat nyakára helyezte. Ezt azonban a rendelkezésre álló adatok cáfolták, s a bíróság megállapította, hogy az állat nyakán egy bőr nyakörvhöz kapcsolódott a lánc. A vád szerint a vádlott 2013 és 2016 között a kutyákat rendszertelenül, heti 1-2 alkalommal etette csak, szabadon nem engedte, a láncon tartott eb nyakán sebek, testén felfekvések alakultak ki. (A bíróság álláspontja szerint ezzel különös szenvedést okozott az állatoknak.)
Az Állatvédelmi Járőrszolgálat munkatársai egy bejelentés nyomán 2016 márciusában vonultak ki a házhoz, s az ott tapasztalt állapotok miatt értesítették a rendőrséget. A vádlottnak állatkínzás bűntette miatt kellett bíróság elé állnia, ahol megbánta tettét, s kifejtette: anyagi körülményei miatt nem tudta rendszeresen etetni az állatokat, de ahogy tudta, próbált ellátni azokat. Mindezt figyelembe véve a bíróság 2 évre próbára bocsátotta, az állatkínzás bűntettében bűnösnek kimondott vádlottat.
A 2017. március 2. napján hozott ítéletet a vádlott tudomásul vette, az ügyész 3 napot fenntartott, majd ő is tudomásul vette az ítéletet, így az jogerős.
Mit jelent a próbára bocsátás?
A próbára bocsátás feltételes elítélés. A bíróság megállapítja az elkövető büntetőjogi felelősségét, azonban nem szab ki büntetést, mert úgy véli, hogy az újabb bűncselekménytől való visszatartáshoz elegendő csupán a büntetés kilátásba helyezése: ezért a bíróság a büntetés kiszabását próbaidőre elhalasztja. Minderre vétség, valamint a háromévi szabadságvesztésnél nem súlyosabban büntetendő bűntett esetén van lehetőség.
Nem bocsátható próbára
– a visszaeső,
– aki a bűncselekményt bűnszervezetben követte el;
– aki a szándékos bűncselekményt végrehajtandó szabadságvesztésre ítélése után, a végrehajtás befejezése előtt vagy a szabadságvesztés felfüggesztésének próbaideje alatt követte el.
A próbaidő tartama egy évtől három évig terjedhet. A próbára bocsátott pártfogó felügyelet alá helyezhető.
Ha az elkövetőt a próbára bocsátás előtt elkövetett bűncselekmény miatt a próbaidő alatt elítélik, vagy a próbaidő alatt elkövetett bűncselekmény miatt ítélik el, illetve ha a próbára bocsátott a pártfogó felügyelet magatartási szabályait súlyosan megszegi, úgy a próbára bocsátást meg kell szüntetni, és büntetést kell kiszabni. Az előző esetek kivételével a próbaidő elteltével megszűnik az elkövető büntethetősége.

References: bíróság 
 bíróság 
 bíróság 
 bíróság 
 bíróság 
 bíróság